Παλαιόκαστρο Σερρών

Ιστορία

Κοντά στα χωριά Παλαιόκαστρο και Βαμβακόφυτο εντοπίστηκαν τα ερείπια αρχαίας πόλης, που ταυτίζεται ίσως με την αρχαία Σκοτούσσα, πόλη της Οδομαντικής. Σύμφωνα με τις αρχαίες πηγές, η πόλη βρισκόταν ανάμεσα στη Σίρρα (σημ. Σέρρες) και την Ηράκλεια Σιντική. Συνεπώς, αν είναι ορθή η ταύτιση της Ηράκλειας με το σημερινό Σιδηρόκαστρο, τότε η πιθανότερη θέση της Σκοτούσσας βρίσκεται εδώ, αφού  απέχει τέσσερα ρωμαϊκά μίλια (δηλ. 6 χλμ.) από την Ηράκλεια και 18 μίλια από τη Σίρρα (σημ. Σέρρες), όπως μαρτυρούν τα ρωμαϊκά Οδοιπορικά.

Οικονομία

Η κύρια ασχολία των κατοίκων είναι η γεωργία, με καλλιέργειες βάμβακος,  καλαμποκιού, καπνού, σιταριού και ελαιόδεντρων. Έπειτα ακολουθεί η κτηνοτροφία και η μελισσοκομία. Παλαιότερα γύρω στο '90 όπου δεν είχε ακόμη δημιουργηθεί ο περιφερειακός δρόμος που ενώνει Προμαχώνα-Σιδηρόκαστρο-Σέρρες, το Παλαιόκαστρο αποτελούσε ένα απο κέντρα στάθμευσης φορτηγών μεταφορών Ελλάδας-Βουλγαρίας όπου ευνοούσε την οικονομία της γύρω περιοχής, καθώς δόθηκε η ευκαιρία να αναπτυχθεί η ιχθυοκαλλιέργεια και η βιοτεχνία. Λόγω ανταγωνισμού μόνο η βιοτεχνία Idea Α.Ε.Β.Ε έχει επιζήσει μέχρι σήμερα. Το χωριό έχει ιδρύσει την ομάδα Απόλλων Παλαιοκάστρου η οποία βρίσκεται στην Β' ερασιτεχνική, με γήπεδο το οποίο χρηματοδοτήθηκε από τον πρώην δήμο Σκοτούσσης για δημιουργία κερκίδων, αποδυτηρίων και προβολέων καθώς και για την οικονομική ενίσχυση της ομάδας.

Εκπαίδευση

Το Παλαιόκαστρο διαθέτει ένα τριθέσιο Δημοτικό σχολείο και ένα Νηπιαγωγείο. Το δημοτικό χτίστηκε μετά τον Δεύτερο Παγκόσμιο πόλεμο. Ξεκίνησε ως διθέσιο με 20 μαθητές και ανήλθε στους 170 περίπου στα στα τέλη του '60. Χρειάστηκαν 2 επιπλέον αίθουσες για την παρακολούθηση μαθημάτων, από τις οποίες η μία κτίστηκε στο σχολείο και η άλλη αδειοδοτήθηκε με την έγκριση ιδιώτη για την αίθουσα της κατοικίας του. Το δημοτικό σήμερα είναι εξοπλισμένο με τα απαραίτητα τεχνολογικά εκπαιδευτικά μέσα και παρέχει την πλήρη κάλυψη των αναγκών των μαθητών του.

Το νηπιαγωγείο έχει κλείσει, και τα παιδιά τώρα φροντίζονται στο νηπιαγωγείο της Σκοτούσσης.

Μονή Τιμίου Σταυρού

Ιδρύθηκε πιθανώς το 1880. Βρίσκεται 5 χλμ. βόρεια του χωριού. Από το συγκρότημα σήμερα σώζεται το καθολικό, μικρή μονόχωρη αίθουσα. Λειτουργεί ως εξωκκλήσι και τιμάται επ’ ονόματι της Υψώσεως του Τιμίου Σταυρού. Στα δυτικά της εκκλησίας υπάρχουν τάφοι της οικογενείας των κτιτόρων. Η μονή υπήρξε αντικείμενο έριδος μεταξύ πατριαρχικών και εξαρχικών στην περίοδο 1903-1907. Το 1907 ένοπλο βουλγαρικό σώμα κατέστρεψε το συγκρότημα και μόνο το καθολικό διέφυγε την καταστροφή. Σήμερα κάθε αρχές Σεπτεμβρίου γίνεται το πανηγύρι προς τιμήν της Παναγίας μετά του Σιδηροκάστρου, της Ηράκλειας και της Σκοτούσσης.

Χ.Υ.Τ.Υ.

Εγκρίθηκε η χρηματοδότηση, ύψους 5 εκατομμυρίων ευρώ, μέσω
ΕΣΠΑ, για την επέκταση του ΧΥΤΑ Σερρών. Πρόκειται για εργασίες διάνοιξης νέου
κυττάρου, που καταλαμβάνει έκταση περίπου 26 στρεμμάτων στην περιοχή της Νεράιδας και θα έχει διάρκεια
«ζωής» 3 με 3,5 χρόνια.
Το έργο περιλαμβάνει εργασίες διαμόρφωσης της λεκάνης ταφής, εργασίες
στεγανοποίησης της λεκάνης ταφής, έργα διαχείρισης βιοαερίων, έργα διαχείρισης στραγγισμάτων, έργα κατασκευής αντιπλημμυρικής προστασίας, έργα υποδομής του
κυττάρου, καθώς και έργα περιβαλλοντικής παρακολούθησης.
Σύμφωνα με τον Αντιδήμαρχο Καθαριότητας του Δήμου Σερρών Παντελή Χράπα, η έγκριση
της χρηματοδότησης είναι αποτέλεσμα μια σειράς ενεργειών που έχουν γίνει, προκειμένου
να διασφαλισθεί για τους Σερραίους δημότες ένας χώρος όπου θα γίνεται η εναπόθεση των
απορριμμάτων, μέχρι να ολοκληρωθεί τουλάχιστον το έργο του ΧΥΤΥ Παλαιοκάστρου, το
οποίο αυτή τη στιγμή λειτουργεί δοκιμαστικά και θα λειτουργεί δοκιμαστικά μέχρι και το
Σεπτέμβρη του 2012.